Kreml taaselustab Eestis punamonumente – Propastop
23.01.2020
2020. aastal möödub 75 aastat II maailmasõja lõpust. Ümmargune tähtpäev, mida Kremli propaganda nimetab Euroopa vabastamiseks fašismist, on Venemaa eneseteadvuse üheks nurgakiviks ja seda riiki valitseva režiimi peamiseks propagandanarratiiviks. Propastop on viimase poolaasta jooksul kirjutanud korduvalt saluutidest, näitusest, kontsertidest ja virtuaalsetest projektidest, mis kõnealust narratiivi Eesti suunal elus hoiavad. Siia hulka kuuluvad ka punamonumentide ümber regulaarselt lahvatavad süüdistused.
Üheks punamonumendiks, mis hiljuti läbis värskenduse, on Tallinnas Järve metsas asuv kivi. Nõmme linnaosas, Viljandi maantee ja Valdeku tee ristis, vastremonditud spordiraja alguses asuv objekt “taasavati” 26. detsembril 2019. Kivi ümber tehti meediashowd, mille tulemusel saadi paar kajastust Kremli propagandameedias. Kogu ettevõtmist orkestreeris Venemaa saatkond Eestis, kelle kaudu käib Eesti noomimine kohalike punamonumentide juhtumites.
Mis mälestusmärgiga on tegu? Kõnealune kivi on seisnud samas kohas juba  nõukaajast alates, see pole kantud muinsuskaitseobjektide nimistusse. Propastop ei suutnud leida kinnitust Venemaa saatkonna levitatud infole, et lähedusse on maetud 1500 inimese säilmed. Kui lugejatel on sellekohaseid andmeid, siis palun jagage neid Propastopi Facebooki kontol.
Võrreldes fotosid kivist enne ja pärast uuendamist on raske mõista, miks suhteliselt korras objekt üldse remonti ja taasgraveerimist vajas. Aktsioon saab aga põhjenduse, kui seda vaadata Kremli infosõja vaatepunktist. Kivi ümber saab levitada Nõukogude sõdur-vabastajaga seotud propagandanarratiive. Samuti on objekt potentsiaalseks päästikuks Eesti-vastasele meediarünnakule, kui kiviga seoses peaks juhtuma mõni intsident.
Propastop peab mälestamisväärseks kõigi sõjas langenute mälestust, kuid seisab vastu mälestusmärkide kasutamisele Eestit ründava propaganda päästikuna.  Järve metsa kivil jäeti kasutamata võimalus loobuda taastamise käigus propagandistlikust tekstist “Igavene mälestus langenutele võitluses fašismiga” ja asendada see neutraalse lausega “Igavene mälestus II maailmasõjas langenutele”.
Loe lisaks:
Müüdimurdja: Tallinna ei vabastatud vaid vallutati
Müüdimurdja: eestlased olla fašistid
Pildil: kuvatõmmis Venemaa saatkonna Instagram kontolt.